JY LEES NOU Hoenderlewerslaai met eier en avokado
Dié proteïenryke slaai is die perfekte somermiddagete. Ek hou daarvan om dit met ’n koel jogurt-en-kruiesous voor te sit, maar as jy van ’n bietjie meer byt hou, maak ’n basiese vinaigrette en roer ’n groot lepel soetrissiesous en ’n paar skeute Tabascosous daarby.
250 g hoenderlewers, skoongemaak
2 ryp avokado’s, geskil en in growwe stukke gesny
4 hardgekookte eiers, in wiggies gesny
3 selderystele, fyn gekap
2 hande vol botterslaaiblare, grof geskeur
100 ml parmesaanskaafsels
80 ml natuurlike jogurt
30 ml fyngekapte, vars kruie van jou keuse (ons het pietersielie, kruisement en basiliekruid gebruik)
Knippie suiker of druppel heuning
Geur die hoenderlewers met sout en peper, paprika en brandrissievlokkies. Verhit olyfolie in ’n pan tot matig warm en braai die hoenderlewers daarin tot net-net gaar. Haal die pan van die hitte af en laat die lewers afkoel tot louwarm.
Rangskik die avokadostukke, eierwiggies en seldery op ’n bed van botterslaaiblare en skep die louwarm lewertjies daarop. Sprinkel parmesaanskaafsels oor. Roer al die bestanddele vir die slaaisous saam en drup dit oor die slaai.
Lewer 2 groot porsies
Tunaslaai met eier en bone